Sólbjørg Jakobsen (LA), 2023-05-02:
Jeg har set mennesker komme på førtidspension, seniorførtidspension, efterløn, folkepension, seniorpension og nu også Arnepension.
Området er meget varmt politisk, og partierne står nærmest i kø for at få vores foretrukne model gennemført.
I Liberal Alliance er vi heller ikke nogen undtagelse.
Området er jo vigtigt for de fleste mennesker og fylder meget i statens budgetter.
Til jer, der måtte være interesseret, kan I kigge forbi vores hjemmeside og se vores forslag »FriPension«.
Med mine faglige briller har jeg altid undret mig over, hvorfor vi bygger videre oven på dette store system med flere ordninger, fordi vi ikke er tilfreds med de eksisterende.
Summa summarum er, at en af de store årsager til, at det er svært at finde en one size fits all-model, er, at mennesker ikke alle sammen ønsker det samme i deres livs efterår, og nogle rammes af omstændigheder, som kan påvirke de oprindelige planer.
Derfor mener jeg, at vi bør indrette et mere fleksibelt system, som i højere grad vil give borgeren ejerskab til og indflydelse på deres kommende pensionstilværelse.
Personligt har jeg det i hvert fald ikke særlig fedt med at se den svingende udvikling og usikkerhed i at overlade skæbnen for min alderdom til, hvem der måtte sidde her i lokalet om 30-40 år.
Vi bør beholde en alderdomspension, som vi i dag kender som folkepension.
Det tror jeg heldigvis også de fleste af os er enige i.
Derudover bør vi have en velfungerende ordning til dem, der rammes af sygdom, nedslidning eller øvrige omstændigheder, som påvirker deres arbejdsevne i sådan en grad, at selvforsørgelse ikke er mulig.
Har man et ønske om at arbejde videre efter at have nået folkepensionsalderen, skal man heller ikke straffes økonomisk.
Det indgår også i et forslag, vi behandler senere her i dag.
Det her forslag omhandler dog hverken folkepension eller pension, som er givet til folk med meget begrænset arbejdsevne; det omhandler en pension, som sammen med Arnepensionen trækker raske mennesker ud af arbejdsstyrken på det offentliges regning, som vi nu gerne vil have ind igen.
Vi frygter, at der vil kunne opstå situationer, hvor en nuværende person i beskæftigelse vil have et incitament til at gå på efterløn, eftersom vedkommende vil have mulighed for at kunne modtage efterløn, samtidig med at man modtager løn for sit arbejde.
Det vil ikke være hensigtsmæssigt.
Vi skal have en mere fleksibel løsning, og konkret foreslår vi som sagt fri pension, som vil give folk fleksibilitet til selv at beslutte sig for, om de vil trække sig tidligere end folkepensionsalderen, eller om de vil arbejde længere og bruge midlerne til andre prioriteter i livets efterår.
Vigtigst er dog, at vi får lavet en grundig gennemgang af vores pensionssystem, så det er økonomisk holdbart og kan give bedre muligheder for folk til at vælge forskelligt igennem livet og tage ejerskab til deres fremtid.
Om end jeg godt kan rose tilgangen til at skabe et incitament til at tage et arbejde, især på et område, hvor vi i stor grad mangler arbejdskraft, støtter Liberal Alliance ikke forslaget.
Ordningen giver favorable vilkår til mennesker, som ikke er for syge eller nedslidte, men derimod mennesker, som selv har valgt at forlade arbejdsmarkedet, og det er ikke retfærdigt i forhold til deres medborgere, som arbejder på almindelige vilkår.
Tak for ordet.